RAM ควักเงิน 238 ลบ. ซื้อหุ้น “รามนครา” เพิ่ม 2.38 ล้านหุ้น ดันสัดส่วนแตะ 37%
RAM ควักเงิน 238 ลบ. ซื้อหุ้น "รามนครา" เพิ่ม 2.38 ล้านหุ้น ดันสัดส่วนแตะ 37%
14 ธ.ค. 2563

บริษัท โรงพยาบาลรามคำแหง จำกัด (มหาชน) หรือ RAM เปิดเผยว่า ที่ประชุมคณะกรรมการบริษัทในวันนี้ (14 ธ.ค.) มีมติให้ซื้อหุ้นสามัญส่วนที่ผู้จองหุ้นเดิมของ บริษัท รามนครา จำกัด สละสิทธิ จำนวน 2,381,210 หุ้น ที่ราคาหุ้นละ 100 บาท คิดเป็นมูลค่า 238.12 ล้านบาท โดยหลังจากซื้อหุ้นแล้วบริษัทจะมีสัดส่วนการถือหุ้นเพิ่มจาก 27.33% เป็น 36.86%
ทั้งนี้ บริษัทมีความประสงค์จะร่วมลงทุนในธุรกิจโรงพยาบาลที่คาดว่าจะให้ผลตอบแทนที่ดี ซึ่งคาดว่าโครงการนี้จะให้ผลตอบแทนประมาณ 10 % มากกว่าอัตราดอกเบี้ยในท้องตลาด ทำให้บริษัทจะได้รับผลตอบแทนกลับมาในรูปเงินปันผลในอัตราที่น่าพอใจ ขณะที่แหล่งเงินลงทุนครั้งนี้ จะมาจากการดำเนินงานของบริษัทและกู้จากสถาบันการเงินภายในประเทศ
สำหรับบริษัท รามนครา จำกัด เป็นบริษัทร่วมลงทุนเพื่อประกอบกิจการโรงพยาบาล ขนาด 300 เตียง ตั้งอยู่ที่บนถนนสุขาภิบาล 3 แขวงสะพานสูง เขตสะพานสูง กรุงเทพมหานคร มีงบประมาณในการลงทุนประมาณ 3,000 ล้านบาท โครงการนี้ตั้งอยู่พื้นที่ประมาณ 35 ไร่ และคาดว่าโครงการจะเสร็จและเริ่มเปิดดำเนินกิจการในปี 66